
Rīgā 2025. gada 27. maijā (prot. Nr. 21 16. §)
Valsts civilās aviācijas drošības programmas pasākumu īstenošanā iesaistītā personāla sertificēšanas kārtība
Izdoti saskaņā ar likuma "Par aviāciju" 31. panta trešo daļu un 57. panta piekto daļu
I. Vispārīgie jautājumi
· 1. Noteikumi nosaka kārtību, kādā sertificē:
· 1.1. fiziskās un juridiskās personas, kurām ir tiesības sagatavot un pārkvalificēt (turpmāk – apmācības) civilās aviācijas personālu, kā arī celt tā kvalifikāciju;
· 1.2. personālu, kas īsteno Valsts civilās aviācijas drošības programmā noteiktos pasākumus.
· 2. Šo noteikumu izpratnē:
· 2.1. tiesību subjekts – persona, organizācija vai uzņēmums Eiropas Parlamenta un Padomes 2008. gada 11. marta Regulas (EK) Nr.300/2008 par kopīgiem noteikumiem civilās aviācijas drošības jomā un ar ko atceļ Regulu (EK) Nr. 2320/2002  (turpmāk – regula Nr. 300/2008), 3. panta 6. punkta izpratnē;
· 2.2. apmācību sniedzējs – fiziska vai juridiska persona, kurai ir tiesības apmācīt civilās aviācijas drošības (turpmāk – aviodrošība) darbiniekus, kuri veic Komisijas 2015. gada 5. novembra Īstenošanas Regulas Nr. 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (turpmāk – regula Nr. 2015/1998), pielikuma 11.2.3.1., 11.2.3.2., 11.2.3.3., 11.2.3.4. un 11.2.3.5. apakšpunktā minētās drošības pārbaudes un uzraugošos darbiniekus saskaņā ar valsts aģentūras "Civilās aviācijas aģentūra" (turpmāk – Civilās aviācijas aģentūra) apstiprinātu mācību programmu un sniegt pakalpojumus aviodrošības apmācības jomā;
· 2.3. neatkarīgais vērtētājs – fiziska vai juridiska persona, kura Civilās aviācijas aģentūras uzdevumā ir tiesīga pārbaudīt regulas Nr. 2015/1998 pielikuma 6.3., 6.4., 8.1.3. un 9.1.3.4. apakšpunktā minēto tiesību subjektu atbilstību regulas Nr. 300/2008 14. panta, regulas Nr. 2015/1998 pielikuma 6.3., 6.4., 8.1.3. vai 9.1.3.4. apakšpunkta un citu normatīvo aktu prasībām par aviodrošību;
· 2.4. aviodrošības darbinieks – fiziska persona, kurai ir piešķirta kvalifikācija veikt regulas Nr. 2015/1998 pielikuma 11.2.3.1., 11.2.3.2, 11.2.3.3., 11.2.3.4. un 11.2.3.5. apakšpunktā minētās drošības pārbaudes un kura ir sertificēta atbilstoši regulas Nr. 2015/1998 pielikuma 11.3. apakšpunktā minētajām prasībām;
· 2.5. uzraugošais darbinieks – fiziska persona, kura tieši uzrauga personas, kas īsteno drošības kontroli, un kurai ir piešķirta kvalifikācija atbilstoši regulas Nr. 2015/1998 pielikuma 11.2.4. apakšpunktā minētajām prasībām;
· 2.6. aviodrošības vadītājs – fiziska persona, kura regulas Nr. 2015/1998 pielikuma 11.2.5. apakšpunktā definēta kā drošības vadītājs;
· 2.7. kvalitātes uzraudzības vadītājs – fiziska persona, kuru tiesību subjekts saskaņā ar Civilās aviācijas drošības kvalitātes kontroles programmu iecēlis par aviācijas drošības kvalitātes iekšējās kontroles atbildīgo darbinieku.
· 3. Apmācību sniedzēju, aviodrošības darbinieku, instruktoru, neatkarīgo vērtētāju, kvalitātes uzraudzības vadītāju un aviodrošības vadītāju sertificē Civilās aviācijas aģentūra, kas ir pilnvarotā iestāde regulas Nr. 2015/1998 pielikuma 11.0.2. apakšpunkta izpratnē.
· 4. Uzraugošais darbinieks ir sertificēts, ja tas atbilst šo noteikumu prasībām un apmācību sniedzējs viņam ir izsniedzis sertifikātu par Civilās aviācijas aģentūras apstiprinātas mācību programmas sekmīgu apgūšanu.
· 5. Tiesību subjekta darbinieks tiek apmācīts saskaņā ar Civilās aviācijas aģentūras apstiprinātu mācību programmu.
· 6. Tiesību subjekts var sniegt apmācību aviodrošībā saviem darbiniekiem saskaņā ar Civilās aviācijas aģentūras apstiprinātu mācību programmu, ja apmācību veic Civilās aviācijas aģentūras sertificēts instruktors.
II. Apmācību sniedzēju sertificēšana
· 7. Aviodrošības pamata apmācības un atkārtotās apmācības regulas Nr. 2015/1998 pielikuma 11.2.3.1., 11.2.3.2, 11.2.3.3., 11.2.3.4. un 11.2.3.5. apakšpunktā noteiktajā apjomā ir tiesīgs organizēt un nodrošināt apmācību sniedzējs, ja tas ir saņēmis sertifikātu, kurā minēts attiecīgais aviodrošības apmācību veids.
· 8. Persona, kas pretendē uz apmācību sniedzēja sertifikāta saņemšanu (turpmāk – pretendents), iesniedz Civilās aviācijas aģentūrā šādus dokumentus:
· 8.1. iesniegumu sertifikāta saņemšanai, kurā norāda paredzēto apmācību veidu, tiesību subjekta vai iestādes nosaukumu, juridisko adresi, atbildīgās amatpersonas vārdu, uzvārdu, amatu;
· 8.2. instruktoru sarakstu, kam pievienoti katra instruktora kvalifikāciju un darba pieredzi apliecinoši dokumenti;
· 8.3. apmācību procesā izmantojamā aprīkojuma un iekārtu sarakstu;
· 8.4. mācību programmu, kurā iekļauj šādu informāciju:
· 8.4.1. apmācību kursa mērķis un saturs;
· 8.4.2. apmācību kursa norises metodika;
· 8.4.3. teorētisko apmācību procesa detalizēts apraksts un ilgums;
· 8.4.4. praktisko apmācību procesa detalizēts apraksts un ilgums;
· 8.4.5. datorizēto apmācību procesa detalizēts apraksts un ilgums;
· 8.4.6. stažēšanās procesa detalizēts apraksts un ilgums;
· 8.4.7. apmācāmo personu sekmīgas teorētiskās un praktiskās apmācības kritēriji;
· 8.4.8. eksaminēšanas un novērtēšanas kārtība;
· 8.4.9. apmācības derīguma termiņš;
· 8.4.10. nosacījumi atkārtotas apmācības veikšanai.
· 9. Šo noteikumu 8.2. apakšpunktā minētos instruktora kvalifikācijas dokumentus neiesniedz, ja tos izsniegusi Civilās aviācijas aģentūra.
· 10. Pretendents, izstrādājot mācību programmu, ņem vērā regulas Nr. 2015/1998 pielikuma 11.2., 11.3. un 11.4. apakšpunktā minētās prasības.
· 11. Civilās aviācijas aģentūra izskata šo noteikumu 8. punktā minētos dokumentus, izvērtē pretendenta spēju nodrošināt apmācības atbilstoši regulas Nr. 2015/1998 pielikuma 11.2., 11.3. un 11.4. apakšpunktā minētajām prasībām un pieņem lēmumu izsniegt apmācību sniedzēja sertifikātu vai atteikt minētā sertifikāta izsniegšanu.
· 12. Apmācību sniedzēja sertifikātu izsniedz uz pieciem gadiem. Apmācību sniedzēja sertifikātā norāda šādu informāciju:
· 12.1. izdevēja iestādes pilns nosaukums;
· 12.2. sertifikāta numurs;
· 12.3. apmācību sniedzēja nosaukums, reģistrācijas numurs juridiskām personām vai vārds, uzvārds, personas kods fiziskām personām;
· 12.4. sertificētās apmācību jomas atbilstoši regulas Nr. 2015/1998 pielikuma 11.2.3.1., 11.2.3.2., 11.2.3.3., 11.2.3.4. un 11.2.3.5. apakšpunktam;
· 12.5. sertifikāta izdošanas datums;
· 12.6. sertifikāta derīguma termiņš.
· 13. Civilās aviācijas aģentūra atsaka izsniegt apmācību sniedzēja sertifikātu, ja:
· 13.1. pēc Civilās aviācijas aģentūras atkārtota pieprasījuma nav iesniegts kāds no šo noteikumu 8. punktā minētajiem dokumentiem;
· 13.2. pretendents  nespēj nodrošināt apmācības atbilstoši regulas Nr. 2015/1998 pielikuma 11.2., 11.3. un 11.4. apakšpunktam.
· 14. Civilās aviācijas aģentūra veic apmācību sniedzēju atbilstības uzraudzību saskaņā ar regulas Nr. 300/2008 II pielikuma prasībām un Civilās aviācijas drošības kvalitātes kontroles programmu.
· 15. Apmācību sniedzējam ir šādi pienākumi:
· 15.1. iesniegt Civilās aviācijas aģentūrā informāciju par jebkurām izmaiņām šo noteikumu 8. punktā minētajos dokumentos;
· 15.2. pārliecināties par aviodrošības darbinieku atbilstību šo noteikumu 21. punktā minētajām prasībām un informēt Civilās aviācijas aģentūru par aviodrošības darbiniekiem, kurus nepieciešams sertificēt;
· 15.3. pirms izmaiņu ieviešanas mācību programmās iesniegt tās apstiprināšanai Civilās aviācijas aģentūrā;
· 15.4. sekot līdzi grozījumiem Eiropas Savienības tiesiskajā regulējumā aviācijas drošības jomā un citos ar minēto jomu saistītajos normatīvajos aktos un veikt izmaiņas pamata un atkārtoto mācību programmā, ievērojot šo noteikumu 15.3. apakšpunktā minētās prasības.
· 16. Ja Civilās aviācijas aģentūra konstatē, ka apmācību sniedzējs neatbilst šo noteikumu prasībām, tā pieņem lēmumu uz laiku apturēt apmācību sniedzējam izsniegtā sertifikāta darbību un nosaka laikposmu, kurā apmācību sniedzējam jānovērš konstatētās neatbilstības.
· 17. Civilās aviācijas aģentūra pieņem lēmumu anulēt apmācību sniedzējam izsniegto sertifikātu, ja apmācību sniedzējs:
· 17.1. noteiktajā laikposmā atbilstoši šo noteikumu 16. punktam nav novērsis konstatētās neatbilstības;
· 17.2. atsakās no sertifikātā norādīto apmācību sniegšanas tiesību izmantošanas.
· 18. Citā Eiropas Ekonomikas zonas dalībvalstī sertificēts apmācību sniedzējs, kas vēlas veikt personāla kategoriju apmācību Latvijas Republikā, iesniedz Civilās aviācijas aģentūrā šo noteikumu 8.4. apakšpunktā minēto informāciju un apliecinājumu, ka mācību programmu ir apstiprinājusi attiecīgās dalībvalsts atbildīgā iestāde.
· 19. Civilās aviācijas aģentūra 15 dienu laikā pēc šo noteikumu 18. punktā minētās informācijas saņemšanas Eiropas Ekonomikas zonas dalībvalstī sertificētam apmācību sniedzējam sniedz atzinumu par tā spēju nodrošināt apmācības atbilstoši regulas Nr. 2015/1998 pielikuma 11.2., 11.3. un 11.4. apakšpunkta prasībām.
III. Prasības uzraugošā darbinieka, aviodrošības darbinieka un tiesību subjekta darbinieka sertificēšanai
· 20. Par uzraugošo darbinieku var būt persona, kura:
· 20.1. ir ieguvusi vismaz vidējo izglītību vai diplomu, kas dod iespēju turpināt studijas augstskolā;
· 20.2. sekmīgi nokārtojusi pastiprinātās iepriekšējās darbības pārbaudi;
· 20.3. prot valsts valodu atbilstoši Valsts valodas likumā noteiktajām prasībām;
· 20.4. ir apguvusi vismaz vienu svešvalodu sarunvalodas līmenī;
· 20.5. ne mazāk kā divus gadus ir strādājusi par aviodrošības darbinieku;
· 20.6. ir apguvusi Civilās aviācijas aģentūras apstiprinātu mācību programmu atbilstoši regulas Nr. 2015/1998 pielikuma 11.2.4. apakšpunktā minētajām prasībām un saņēmusi apmācību sniedzēja sertifikātu par mācību programmā paredzēto eksāmenu sekmīgu nokārtošanu (vismaz 75 procenti pareizu atbilžu).
· 21. Par aviodrošības darbinieku var būt persona, kura:
· 21.1. ir sasniegusi 18 gadu vecumu;
· 21.2. atbilst šo noteikumu 20.1., 20.2., 20.3. un 20.4. apakšpunktā minētajām prasībām;
· 21.3. ir apguvusi Civilās aviācijas aģentūras apstiprinātu pamata mācību programmu atbilstoši regulas Nr. 2015/1998 pielikuma 11.2.3.1., 11.2.3.2., 11.2.3.3., 11.2.3.4. vai 11.2.3.5. apakšpunktā minētajām prasībām un saņēmusi apliecinājumu par mācību programmā paredzēto eksāmenu sekmīgu nokārtošanu;
· 21.4. ir nokārtojusi Civilās aviācijas aģentūras eksāmenu un ir atbilstoši sertificēta.
· 22. Par tiesību subjekta darbinieku var būt persona, kura sekmīgi apguvusi Civilās aviācijas aģentūras apstiprinātu mācību programmu atbilstoši regulas Nr. 2015/1998 pielikuma 11.2.3.6., 11.2.3.7., 11.2.3.8., 11.2.3.9., 11.2.3.10. vai 11.2.3.11. apakšpunktā minētajām prasībām.
· 23. Šo noteikumu 20.6. un 21.3. apakšpunktā minēto mācību programmu apgūst pie apmācību sniedzēja, bet šo noteikumu 22. punktā minēto mācību programmu – pie tiesību subjekta vai apmācību sniedzēja.
· 24. Tiesību subjekts nodrošina, ka darbinieks apgūst atkārtotās mācības regulas Nr. 2015/1998 pielikuma 11.4. apakšpunktā noteiktajā kārtībā.
· 25. Lai aviodrošības darbinieks, kuram ir piešķirta kvalifikācija veikt regulas Nr. 2015/1998 pielikuma 11.2.3.1., 11.2.3.2. vai 11.2.3.3. apakšpunktā minētās drošības pārbaudes, izmantojot rentgena vai sprāgstvielu atklāšanas sistēmu iekārtas, saņemtu sertifikātu, apmācības sniedzējs iesniedz Civilās aviācijas aģentūrā:
· 25.1. iesniegumu sertifikāta saņemšanai, kurā norāda personas vārdu, uzvārdu, personas kodu;
· 25.2. apliecinājumu par atbilstību šo noteikumu 21. punktā minētajām prasībām;
· 25.3. apliecinājumu par aviodrošības darbinieka atbilstību regulas Nr. 2015/1998 pielikuma 11.3. un 11.4. apakšpunktā minētajām prasībām.
· 26. Lai aviodrošības darbinieks, kuram ir piešķirta kvalifikācija veikt regulas Nr. 2015/1998 pielikuma 11.2.3.1., 11.2.3.2, 11.2.3.3., 11.2.3.4. un 11.2.3.5. apakšpunktā minētās drošības pārbaudes (izņemot pārbaudes ar rentgenu vai sprāgstvielu atklāšanas sistēmu iekārtām), saņemtu sertifikātu, apmācības sniedzējs vai tiesību subjekts iesniedz Civilās aviācijas aģentūrā:
· 26.1. iesniegumu sertifikāta saņemšanai, kurā norāda vārdu, uzvārdu, personas kodu;
· 26.2. apliecinājumu par atbilstību šo noteikumu 21. punktā minētajām prasībām.
· 27. Lai saņemtu aviodrošības darbinieka sertifikātu, personai Civilās aviācijas aģentūrā ir jānokārto eksāmens. Civilās aviācijas aģentūra piecu darbdienu laikā pēc visu šo noteikumu 25. un 26. punktā minēto dokumentu saņemšanas informē personu par eksāmena kārtošanas laiku. Eksāmens ir nokārtots, ja ir vismaz 75 procenti pareizu atbilžu.
· 28. Civilās aviācijas aģentūra pēc šo noteikumu 27. punktā minētā eksāmena kārtošanas pieņem lēmumu izsniegt aviodrošības darbinieka sertifikātu vai atteikt sertifikāta izsniegšanu.
· 29. Aviodrošības darbinieka sertifikātā, kas pievienots Civilās aviācijas aģentūras pakalpojumu portālā minētā darbinieka izveidotajā kontā, norāda šādu informāciju latviešu un angļu valodā:
· 29.1. izdevējiestādes pilns nosaukums;
· 29.2. sertifikāta numurs;
· 29.3. personas vārds, uzvārds;
· 29.4. personas iegūtā kvalifikācija, norādot regulas Nr. 2015/1998 pielikuma 11. nodaļas apakšpunktu;
· 29.5. sertifikāta izdošanas datums;
· 29.6. sertifikāta derīguma termiņš.
· 30. Civilās aviācijas aģentūra atsaka izsniegt aviodrošības darbinieka sertifikātu, ja:
· 30.1. pēc atkārtota Civilās aviācijas aģentūras pieprasījuma nav iesniegts kāds no šo noteikumu 25. un 26. punktā minētajiem dokumentiem;
· 30.2. nav nokārtots šo noteikumu 27. punktā minētais eksāmens.
· 31. Aviodrošības darbiniekam, kurš veic pārbaudes ar rentgena vai sprāgstvielu atklāšanas sistēmu iekārtām, sertifikātu izsniedz uz trim gadiem.
· 32. Pārējiem aviodrošības darbiniekiem sertifikātu izsniedz uz pieciem gadiem.
· 33. Apmācību sniedzēja vai tiesību subjekta pienākums ir pārliecināties, ka aviodrošības darbinieks, kurš veic pārbaudes ar rentgena vai sprāgstvielu atklāšanas sistēmu iekārtām, atbilst regulas Nr. 2015/1998 pielikuma 11.4. apakšpunktā minētajām prasībām.
· 34. Ja apmācību sniedzējs vai tiesību subjekts atklāj, ka aviodrošības darbinieks neatbilst regulas Nr. 2015/1998 pielikuma 11.4. apakšpunktā minētajām prasībām, apmācību sniedzēja vai tiesību subjekta pienākums ir nekavējoties informēt Civilās aviācijas aģentūru par to.
· 35. Civilās aviācijas aģentūra, saņemot šo noteikumu 34. punktā norādīto informāciju, nekavējoties anulē aviodrošības darbinieka sertifikātu.
· 36. Ja Civilās aviācijas aģentūra, veicot aviodrošības uzraudzību, konstatē, ka aviodrošības darbinieks neatbilst regulas Nr. 2015/1998 pielikuma 11.4. apakšpunktā minētajām prasībām, tā nekavējoties anulē aviodrošības darbinieka sertifikātu.
IV. Aviodrošības vadītāju, kvalitātes uzraudzības vadītāju, instruktoru un neatkarīgo vērtētāju sertificēšana
· 37. Par aviodrošības vadītāju vai kvalitātes uzraudzības vadītāju var būt persona, kura ir:
· 37.1. Eiropas Ekonomikas zonas dalībvalsts pilsonis;
· 37.2. sekmīgi nokārtojusi pastiprināto iepriekšējās darbības pārbaudi;
· 37.3. apguvusi Civilās aviācijas aģentūras apstiprinātu aviodrošības vadītāju mācību programmu vai iekšējās kvalitātes uzraudzības vadītāju mācību programmu;
· 37.4. nokārtojusi Civilās aviācijas aģentūras eksāmenu par tiesību subjekta darbībā piemērojamo tiesību aktu prasībām, aviodrošības pasākumu izpildes kārtību vai attiecīgi iekšējo kvalitātes uzraudzības kārtību (vismaz 80 procenti pareizu atbilžu).
· 38. Šo noteikumu 37.4. apakšpunktā minētā prasība neattiecas uz personām, kuras ir apguvušas jebkuras citas Eiropas Ekonomikas zonas dalībvalsts atbildīgās iestādes apstiprinātu aviodrošības vadītāju mācību programmu vai pabeigušas starptautiskus aviodrošības vadītāju kursus, kas ietver regulas Nr. 2015/1998 pielikuma 11.2.5. apakšpunktā noteiktās prasības.
· 39. Lidostas aviodrošības vadītājs papildus šo noteikumu 37. punktā minētajiem nosacījumiem atbilst šādām prasībām:
· 39.1. persona vismaz trīs gadus ir strādājusi par lidostas aviodrošības darbinieku, uzraugošo darbinieku, kvalitātes uzraudzības vadītāju, gaisa kuģu ekspluatanta vai tiesību subjekta aviodrošības vadītāju vai instruktoru vai ne mazāk kā piecus gadus strādājusi valsts pārvaldes iestādē, veicot pienākumus saistībā ar sabiedrisko kārtību un drošību;
· 39.2. persona pārzina lidostas aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 40. Gaisa kuģu ekspluatanta aviodrošības vadītājs papildus šo noteikumu 37. punktā minētajiem nosacījumiem atbilst šādām prasībām:
· 40.1. persona vismaz trīs gadus ir strādājusi par lidostas aviodrošības vadītāju, uzraugošo darbinieku, kvalitātes uzraudzības vadītāju, instruktoru vai ekspluatanta atbildīgo amatpersonu kādā no Komisijas 2012. gada 5. oktobra Regulas Nr. 965/2012, ar ko nosaka tehniskās prasības un administratīvās procedūras saistībā ar gaisa kuģa ekspluatāciju atbilstīgi Eiropas Parlamenta un Padomes Regulai (EK) Nr. 216/2008, III pielikuma ORO.AOC.135. punkta "a" apakšpunktā minētajām jomām vai ne mazāk kā piecus gadus strādājusi valsts pārvaldes iestādē, veicot pienākumus saistībā ar sabiedrisko kārtību un drošību;
· 40.2. persona pārzina gaisa kuģu ekspluatanta aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības, tajā skaitā aviodrošību regulējošo nacionālo normatīvo aktu prasības valstīs, no kurām gaisa kuģu ekspluatants veic gaisa pārvadājumus.
· 41. Civilās aviācijas lidlauka aviodrošības vadītājs papildus šo noteikumu 37. punktā minētajiem nosacījumiem atbilst šādām prasībām:
· 41.1. persona vismaz gadu ir strādājusi par civilās aviācijas lidlauka atbildīgo darbinieku vai atbilst šo noteikumu 40.1. apakšpunktā minētajām prasībām;
· 41.2. persona pārzina civilās aviācijas lidlauka aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 42. Oficiālā kravu aģenta aviodrošības vadītājs papildus šo noteikumu 37. punktā minētajiem nosacījumiem atbilst šādām prasībām:
· 42.1. persona vismaz trīs gadus ir strādājusi par kravu aģenta atbildīgo darbinieku vai atbilst šo noteikumu 40.1. apakšpunktā minētajām prasībām;
· 42.2. persona pārzina kravu aģenta aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 43. Zināmā nosūtītāja aviodrošības vadītājs papildus šo noteikumu 37. punktā minētajiem nosacījumiem atbilst šādām prasībām:
· 43.1. persona vismaz trīs gadus ir strādājusi par zināmā nosūtītāja atbildīgo darbinieku vai atbilst šo noteikumu 40.1. un 41.1. apakšpunktā minētajām prasībām;
· 43.2. persona pārzina zināmā nosūtītāja aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 44. Lidojuma laikā patērējamo krājumu pilnvarotā piegādātāja aviodrošības vadītājs papildus šo noteikumu 37. punktā minētajiem nosacījumiem atbilst šādām prasībām:
· 44.1. persona vismaz trīs gadus ir strādājusi par lidojuma laikā patērējamo krājumu pilnvarotā piegādātāja atbildīgo darbinieku vai atbilst šo noteikumu 40.1. apakšpunktā minētajām prasībām;
· 44.2. persona pārzina lidojuma laikā patērējamo krājumu pilnvarotā piegādātāja aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 45. Lidojuma laikā patērējamo krājumu pilnvarotā piegādātāja zināmā piegādātāja un lidostas krājumu zināmā piegādātāja aviodrošības vadītājs papildus šo noteikumu 37.1., 37.2. un 37.3. apakšpunktā minētajiem nosacījumiem atbilst šādām prasībām:
· 45.1. persona ir nokārtojusi apmācības sniedzēja vai tiesību subjekta eksāmenu par tiesību subjekta darbībā piemērojamo tiesību aktu prasībām, aviodrošības pasākumu izpildes kārtību vai attiecīgi iekšējo kvalitātes uzraudzības kārtību (vismaz 75 procenti pareizu atbilžu);
· 45.2. persona pārzina lidojuma laikā patērējamo krājumu pilnvarotā piegādātāja zināmā piegādātāja vai lidostas krājumu zināmā piegādātāja aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 46. Kvalitātes uzraudzības vadītājs papildus šo noteikumu 37. punktā minētajiem nosacījumiem:
· 46.1. atbilst šo noteikumu 39.2., 40.2., 41.2., 42.2., 43.2., 44.2. vai 45.2. apakšpunktā minētajām prasībām, ņemot vērā, kurā tiesību subjektā persona pretendē uz kvalitātes uzraudzības vadītāja amatu;
· 46.2. pārzina attiecīgajam tiesību subjektam piemērojamos drošības pasākumus, iekšējās kontroles principus un procedūras, kā arī izmantojamo drošības kontroles iekārtu un sistēmu veiktspējas standartus, ja šādas iekārtas un sistēmas tiek izmantotas.
· 47. Par instruktoru var būt persona, kura:
· 47.1. ir sekmīgi nokārtojusi pastiprināto iepriekšējās darbības pārbaudi;
· 47.2. vismaz divus gadus ir strādājusi par aviodrošības darbinieku;
· 47.3. ir apguvusi Civilās aviācijas aģentūras apstiprinātu instruktoru mācību programmu atbilstoši regulas Nr. 2015/1998 pielikuma 11.5.1. apakšpunktā minētajām prasībām;
· 47.4. atbilst regulas Nr. 2015/1998 pielikuma 11.5.2., 11.5.4. un 11.5.5. apakšpunktā minētajām prasībām.
· 48. Šo noteikumu 47.3. apakšpunktā minētā prasība neattiecas uz personām, kuras ir apguvušas jebkuras citas Eiropas Ekonomikas zonas dalībvalsts atbildīgās iestādes apstiprinātu instruktoru mācību programmu vai pabeigušas starptautiskus instruktoru kursus par aviodrošību.
· 49. Par neatkarīgo vērtētāju var būt persona, kura atbilst regulas Nr. 2015/1998 pielikuma 11.6.3. apakšpunktā minētajām prasībām un vienam no šādiem nosacījumiem:
· 49.1. ir saņēmusi instruktora sertifikātu, bet nestrādā par instruktoru;
· 49.2. ne mazāk kā piecus gadus ir strādājusi par aviodrošības darbinieku.
· 50. Lai saņemtu instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātu, persona iesniedz Civilās aviācijas aģentūrā šādus dokumentus:
· 50.1. iesniegumu sertifikāta saņemšanai, kurā norāda vārdu, uzvārdu, personas kodu, tiesību subjektu, kurā apgūta atbilstošā mācību programma vai kursi, un iegūto kvalifikāciju;
· 50.2. dokumenta kopiju, kas apliecina mācību programmas apgūšanu vai šo noteikumu 38. vai 48. punktā minēto kursu pabeigšanu un attiecīgas kvalifikācijas iegūšanu;
· 50.3. dokumenta kopiju, kas apliecina personas atbilstību šo noteikumu 39.1., 40.1., 41.1., 42.1., 43.1., 44.1., 45.1., 47.2. vai 49.2. apakšpunktā minētajām prasībām.
· 51. Personas, kas pretendē uz instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātu, kārto eksāmenu Civilās aviācijas aģentūrā. Civilās aviācijas aģentūra desmit darbdienu laikā pēc visu šo noteikumu 50. punktā minēto dokumentu saņemšanas informē personu par eksāmena kārtošanas laiku. Eksāmens ir nokārtots, ja ir vismaz 80 procenti pareizu atbilžu.
· 52. Civilās aviācijas aģentūra pēc šo noteikumu 51. punktā minētā eksāmena kārtošanas pieņem lēmumu izsniegt attiecīgi instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātu vai atteikt sertifikāta izsniegšanu.
· 53. Instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātā, kas pievienots Civilās aviācijas aģentūras pakalpojumu portālā minētā darbinieka izveidotajā kontā, norāda šādu informāciju latviešu un angļu valodā:
· 53.1. izdevējiestādes pilns nosaukums;
· 53.2. sertifikāta numurs;
· 53.3. personas vārds, uzvārds;
· 53.4. personas iegūtā kvalifikācija;
· 53.5. sertifikāta izdošanas datums;
· 53.6. sertifikāta derīguma termiņš.
· 54. Civilās aviācijas aģentūra atsaka izsniegt instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātu, ja:
· 54.1. pēc atkārtota Civilās aviācijas aģentūras lūguma nav iesniegts kāds no šo noteikumu 50. punktā minētajiem dokumentiem;
· 54.2. nav nokārtots šo noteikumu 51. punktā minētais eksāmens.
· 55. Aviodrošības vadītāja, kvalitātes uzraudzības vadītāja, instruktora un neatkarīgā vērtētāja sertifikātu izsniedz uz pieciem gadiem.
· 56. Instruktoram, neatkarīgajam vērtētājam, kvalitātes uzraudzības vadītājam un aviodrošības vadītājam ir pienākums ne retāk kā reizi gadā apmeklēt attiecīgus kvalifikācijas uzturēšanas vai celšanas kursus vai piedalīties seminārā par aktualitātēm aviodrošības jomā.
· 57. Civilās aviācijas aģentūra pieņem lēmumu pagarināt šo noteikumu 55. punktā minēto sertifikāta darbības termiņu, ja instruktors, neatkarīgais vērtētājs, kvalitātes uzraudzības vadītājs vai aviodrošības vadītājs ne vēlāk kā desmit darbdienas pirms sertifikāta derīguma termiņa beigām iesniedz iesniegumu par sertifikāta pagarināšanu un sertifikāta vai cita dokumenta kopiju, kas apliecina, ka ir izpildītas šo noteikumu 56. punktā minētās prasības.
· 58. Civilās aviācijas aģentūra pieņem lēmumu uz laiku apturēt instruktoram, neatkarīgajam vērtētājam, kvalitātes uzraudzības vadītājam vai aviodrošības vadītājam izsniegtā sertifikāta darbību, ja instruktors, neatkarīgais vērtētājs, kvalitātes uzraudzības vadītājs vai aviodrošības vadītājs neatbilst šo noteikumu prasībām, nosakot laikposmu, kas nav īsāks par 30 dienām, kurā instruktoram, neatkarīgajam vērtētājam, kvalitātes uzraudzības vadītājam vai aviodrošības vadītājam jānovērš konstatētās neatbilstības.
· 59. Civilās aviācijas aģentūra pieņem lēmumu anulēt instruktoram, neatkarīgajam vērtētājam, kvalitātes uzraudzības vadītājam vai aviodrošības vadītājam izsniegto sertifikātu, ja instruktors, neatkarīgais vērtētājs, kvalitātes uzraudzības vadītājs vai aviodrošības vadītājs:
· 59.1. šo noteikumu 58. punktā minētajā laikposmā nav novērsis konstatētās neatbilstības;
· 59.2. informē Civilās aviācijas aģentūru, ka atsakās no amata pienākumu pildīšanas;
· 59.3. vienu gadu nav pildījis sertifikātā norādītā amata pienākumus.
V. Noslēguma jautājumi
· 60. Apmācību sniedzēju, instruktoru, neatkarīgo vērtētāju, kvalitātes uzraudzības vadītāju, aviodrošības vadītāju, uzraugošo darbinieku, aviodrošības darbinieku un tiesību subjektu darbinieku sertifikāti, kas izsniegti saskaņā ar Ministru kabineta 2017. gada 8. augusta noteikumiem Nr. 444 "Valsts civilās aviācijas drošības programmas pasākumu īstenošanā iesaistītā personāla sertificēšanas kārtība", paliek spēkā līdz attiecīgajā sertifikātā noteiktā termiņa beigām.
· 61. Atzīt par spēku zaudējušiem Ministru kabineta 2017. gada 8. augusta noteikumus Nr. 444 "Valsts civilās aviācijas drošības programmas pasākumu īstenošanā iesaistītā personāla sertificēšanas kārtība" (Latvijas Vēstnesis, 2017, 158. nr.).

